สยามซัมซุงแรงเพิ่มทุนขยายเบี้ย
สยามซัมซุง ประกันชีวิต ออกตัวแรง ผู้ถือหุ้นเพิ่มเงินลงทุน 150 ล้านบาท ไตรมาสแรกตัวแทนกวาดเบี้ยใหม่โต 62%
4 พ.ค. 2555

สยามซัมซุง ประกันชีวิต ออกตัวแรง ผู้ถือหุ้นเพิ่มเงินลงทุน 150 ล้านบาท ไตรมาสแรกตัวแทนกวาดเบี้ยใหม่โต 62%
นายซี โดนอลด์ คาร์ดีน กรรมการผู้จัดการและประธานบริหาร บริษัท สยามซัมซุง ประกันชีวิต เปิดเผยว่า เพื่อเป็นการส่งเสริมการขยายธุรกิจในประเทศไทยอย่างต่อเนื่อง บริษัทในเครือสหพัฒน์ และบริษัท ซัมซุง ประกันชีวิต (ประเทศเกาหลี) ประกาศเดินหน้าขยายการลงทุนในไทยอีก 150 ล้านบาท จากเดิมที่มีทุนจดทะเบียนอยู่ที่ 500 ล้านบาท ณ เดือน ก.ย. 2554 
“เพื่อตอบรับการเติบโตอย่างต่อเนื่องด้วยการสนับสนุนจากผู้ถือหุ้น จะเพิ่มความแข็งแกร่งให้บริษัท และสามารถปิดยอดขายประจำปี 2555 ตามที่ได้ตั้งเป้าเบี้ยประกันรับรวมทุกช่องทาง 1,653 ล้านบาทได้แน่นอน” นายคาร์ดีน กล่าว
สำหรับไตรมาสแรกที่ผ่านมา บริษัทมีเบี้ยรับปีแรกจากช่องทางตัวแทนรวม 104.35 ล้านบาท เติบโต 62% เมื่อเปรียบเทียบกับไตรมาสแรกของปีที่ผ่านมา ถือเป็นจุดเริ่มต้นที่ดีของบริษัท โดยเฉพาะในเดือน มี.ค.เดือนเดียว เติบโต 97%
“ยังคงเน้นการสร้างตัวแทนขายมืออาชีพของช่องทางการประกันภัยรายบุคคลอย่างต่อเนื่อง พัฒนาทีมงานขายให้มีประสิทธิภาพพร้อมก้าวหน้าในอาชีพนักขาย และได้เลื่อนตำแหน่งเป็นผู้บริหารหน่วยที่มีคุณภาพต่อไปในอนาคต” นายคาร์ดีน กล่าว 
นายคาร์ดีน กล่าวว่า เมื่อวันที่ 23 มี.ค.ที่ผ่านมา บริษัทได้ประกาศแต่งตั้งนายบัณฑิต เจียมอนุกูลกิจ ให้ดำรงตำแหน่งรองประธานบริหาร และยังคงดำรงตำแหน่งประธานบริหารอาวุโสการจัดจำหน่ายทุกช่องทางเหมือนเดิม โดยดูแลช่องทางตัวแทน ช่องทางขายประกันกลุ่ม ช่องทางขายผ่านทางโทรศัพท์ ช่องทางขายผ่านไปรษณีย์ไทย และช่องทางขายผ่านธุรกิจเช่าซื้อต่างๆ รวมถึงยังรับผิดชอบด้านกลยุทธ์ทางการตลาดสื่อสารองค์กรและพัฒนาผลิตภัณฑ์ 
นอกจากนี้ บริษัทจะพัฒนาผลิตภัณฑ์ใหม่ๆ พร้อมปรับปรุงสัญญาเพิ่มเติมและสัญญาหลักอีกหลายแบบ เพื่อให้สามารถแข่งขันกับคู่แข่งในตลาดได้ดียิ่งขึ้น ทีมขายที่มีฝีมือ ขยันตั้งใจทำงาน บวกกับสินค้าที่ตรงกับความต้องการของลูกค้าในปัจจุบัน จะทำให้การเพิ่มยอดขายผ่านช่องทางตัวแทนเติบโตได้ง่ายขึ้น
ทั้งนี้ บริษัทตั้งเป้าหมายไว้ว่า ในอีก 5 ปีข้างหน้านับจากปีนี้ จะมีเบี้ยรับรวมเพิ่มเป็น 6,790 ล้านบาท จากปี 2555 ที่มีเบี้ยรับรวม 1,653 ล้านบาท